### NN 14/2026 (11.2.2026.), Pravilnik o postupku i uvjetima upućivanja službenika Ministarstva financija, Carinske uprave na rad u inozemstvo

MINISTARSTVO FINANCIJA

137

Na temelju članka 21. stavka 5. Zakona o carinskoj službi (»Narodne novine«, br. 68/13, 30/14, 115/16, 39/19, 98/19, 155/23 i 36/24), ministar financija donosi

PRAVILNIK

O POSTUPKU I UVJETIMA UPUĆIVANJA SLUŽBENIKA MINISTARSTVA FINANCIJA, CARINSKE UPRAVE NA RAD U INOZEMSTVO

OPĆE ODREDBE

Predmet Pravilnika

Članak 1.

Ovim Pravilnikom propisuje se postupak i uvjeti upućivanja ovlaštenog carinskog službenika Ministarstva financija, Carinske uprave (u daljnjem tekstu: carinskog službenika) na rad u inozemstvo u međunarodne institucije, strane carinske administracije, stručne organizacije i tijela ili agencije Europske unije (u daljnjem tekstu: rad u inozemstvu) njegova prava i obveze, i prava i obveze carinskog časnika za vezu upućenog u Agenciju Europske unije za suradnju tijela za izvršavanje zakonodavstva – Europol (u daljnjem tekstu: Agencija).

Rodna neutralnost izraza

Članak 2.

Riječi i pojmovi koji imaju rodno značenje korišteni u ovom Pravilniku odnose se jednako na muški i ženski rod bez obzira jesu li korišteni u muškom ili ženkom rodu.

Potreba upućivanja

Članak 3.

Potrebu upućivanja carinskog službenika na rad u inozemstvo za radna mjesta za koja je raspisan natječaj utvrđuje ravnatelj Carinske uprave, na prijedlog pomoćnika ravnatelja nadležnog za međunarodne poslove uzimajući u obzir strateške smjernice Ministarstva financija, Carinske uprave (u daljnjem tekstu: Carinska uprava), poseban interes Carinske uprave te projekciju troškova koje će u vezi s upućivanjem carinskog službenika snositi Carinska uprava, kao i mogućnosti njihova financiranja.

Uvjeti i postupak prijave

Članak 4.

(1) Carinski službenik može se prijaviti za rad u inozemstvu ako:

– ima najmanje tri godine radnog iskustva u obavljanju carinskih poslova,

– ima zadnju godišnju ocjenu najmanje »naročito uspješan«,

– nije kažnjavan niti u kaznenom postupku, niti u disciplinskom postupku za teže povrede službene dužnosti, niti se protiv njega vodi kazneni postupak, niti postupak zbog teže povrede službene dužnosti.

(2) Osim uvjeta iz stavka 1. ovoga članka carinski službenik mora ispunjavati uvjete i kriterije koje određuje međunarodna institucija, strana carinska administracija, stručna organizacija i tijelo ili agencija Europske unije u koje se carinski službenik kandidira.

Članak 5.

(1) Carinski službenik koji se želi kandidirati za rad u inozemstvu dužan je, prije kandidiranja, dobiti suglasnost ravnatelja Carinske uprave.

(2) Carinski službenik zamolbu za pribavljanje suglasnosti iz stavka 1. ovoga članka podnosi nadležnom pomoćniku ravnatelja.

(3) Carinski službenik dužan je, uz zamolbu za dobivanje suglasnosti iz stavka 2. ovoga članka, dostaviti svoj životopis i tekst natječaja za radno mjesto na koje se želi kandidirati.

(4) Pomoćnik ravnatelja iz stavka 2. ovoga članka zamolbu za dobivanje suglasnosti s prilozima iz stavka 3. ovog članka, zajedno s mišljenjem, dostavlja nadležnom pomoćniku ravnatelja za međunarodne poslove.

(5) Pomoćnik ravnatelja za međunarodne poslove zamolbu za dobivanje suglasnosti s prilozima iz stavka 3. ovog članka, zajedno s mišljenjem dostavlja ravnatelju Carinske uprave.

Članak 6.

Uvjeti upućivanja, opseg djelovanja i vrijeme trajanja rada u inozemstvu utvrđuju se ovisno o propisima i pravilima pojedine međunarodne institucije, strane carinske administracije, stručne organizacije i tijela ili agencije Europske unije u koje se carinski službenik upućuje.

Pravila ponašanja

Članak 7.

(1) Carinski službenik koji se upućuje na rad u inozemstvo mora poštivati pravni poredak države u koju se upućuje te propise i pravila međunarodne institucije, strane carinske administracije, stručne organizacije i tijela ili agencije Europske unije.

(2) Carinski službenik za vrijeme rada u inozemstvu obavlja poslove i zadaće na način utvrđen ugovorom između Carinske uprave i međunarodne institucije, strane carinske administracije, stručne organizacije i tijela ili agencije Europske unije u koju se upućuje na rad u inozemstvo, te sukladno propisima i pravilima međunarodne institucije, strane carinske administracije, stručne organizacije i ­tijela ili agencije Europske unije u koje se upućuje.

(3) Carinski službenik za vrijeme rada u inozemstvu postupa na način da štiti ugled Republike Hrvatske i ugled carinske službe.

Upućivanje na rad u inozemstvo uz sklapanje ugovora

Članak 8.

(1) Carinski službenik koji ispunjava uvjete iz članka 4. ovoga Pravilnika može se prijaviti na natječaj za rad u međunarodnoj instituciji, stranoj carinskoj administraciji, stručnoj organizaciji i tijelu ili agenciji Europske unije.

(2) Izbor kandidata obavlja međunarodna institucija, organizacija, ili tijelo Europske unije po propisima i pravilima međunarodne institucije, organizacije ili tijela Europske unije u koje se carinski službenik kandidira.

(3) Nakon zaprimanja obavijesti međunarodne institucije, strane carinske administracije, stručne organizacije i tijela ili agencije Europske unije o izboru carinskog službenika, ravnatelj Carinske uprave donosi Odluku o upućivanju carinskog službenika na rad u inozemstvo.

Članak 9.

(1) Carinski službenik koji se upućuje na rad u inozemstvo s Carinskom upravom sklapa ugovor kojim se reguliraju međusobna prava i obveze.

(2) Ugovorom iz stavka 1. ovog članka utvrđuje se trajanje rada u inozemstvu te prava i obveze sukladno propisima i pravilima međunarodne institucije, strane carinske administracije, stručne organizacije i tijela ili agencije Europske unije u koje se upućuje.

(3) Ugovor iz stavka 1. ovoga članka sklapa se na određeno vrijeme, u skladu s pravilima međunarodne institucije, strane carinske administracije, stručne organizacije i tijela ili agencije Europske unije u koje se carinski službenik upućuje.

(4) Ugovor iz stavka 1. ovoga članka može se, na temelju zahtjeva međunarodne institucije, strane carinske administracije, stručne organizacije i tijela ili agencije Europske unije, i uz suglasnost carinskog službenika, te ako je to u interesu Carinske uprave, produžiti najviše jednom, sukladno pravilima međunarodne institucije, strane carinske administracije, stručne organizacije i tijela ili agencije Europske unije, o čemu odluku donosi ravnatelj Carinske uprave.

Članak 10.

Carinski službenik s kojim je sklopljen ugovor iz članka 9. ovoga Pravilnika, za vrijeme trajanja rada u inozemstvu, kada to drugim propisom nije drugačije uređeno, prima plaću radnog mjesta s kojeg se upućuje te zadržava druga materijalna prava propisana odredbama koje se odnose na službenički status carinskog službenika.

Prestanak rada u inozemstvu

Članak 11.

(1) Carinskom službeniku prestaje rad u inozemstvu:

– raskidom ugovora iz članka 9. ovoga Pravilnika,

– istekom ugovorenog roka iz članka 9. stavka 3. ovoga Pravilnika,

– sporazumom ugovornih strana.

(2) Carinska uprava će jednostrano raskinuti ugovor iz članka 9. ovoga Pravilnika kada:

– međunarodna institucija, strana carinska administracija, stručna organizacija i tijelo ili agencija Europske unije u koje je upućen na rad, zatraži opoziv carinskog službenika,

– postoji potreba službe za radom u Carinskoj upravi,

– prestane poseban interes Carinske uprave iz članka 3. ovoga Pravilnika,

– carinski službenik zbog zdravstvenih razloga nije u mogućnosti obavljati poslove radi kojih je upućen na rad u inozemstvo,

– je protiv carinskog službenika pokrenut disciplinski postupak zbog teže povrede službene dužnosti,

– je protiv carinskog službenika pokrenut kazneni postupak za kazneno djelo za koje se progoni po službenoj dužnosti,

– carinskom službeniku prestane državna služba,

– carinski službenik ne izvršava ugovorne obveze.

(3) Raskid ugovora iz članka 9. ovoga Pravilnika može iz opravdanih razloga zatražiti i carinski službenik.

Prava po povratku s rada

Članak 12.

(1) Po povratku s rada u inozemstvu, carinski službenik rasporedit će se na slobodno radno mjesto u Carinskoj upravi za koje ispunjava propisane uvjete.

(2) Carinski službenik dužan je najmanje 30 dana prije isteka roka utvrđenog ugovorom iz članka 9. ovoga Pravilnika o svom povratku na rad obavijestiti ustrojstvenu jedinicu nadležnu za upravljanje ljudskim potencijalima u Središnjem uredu, Carinskoj upravi.

(3) Ako za to postoje opravdani razlozi, carinski službenik može se na osobni zahtjev vratiti na rad u Carinsku upravu prije isteka roka utvrđenog ugovorom iz članka 9. ovoga Pravilnika.

Članak 13.

(1) Carinski službenik može se ponovno kandidirati na natječaj za rad u međunarodnoj instituciji, stranoj carinskoj administraciji, stručnoj organizaciji i tijelu ili agencije Europske unije po isteku tri godine od dana povratka s rada u inozemstvu.

(2) Iznimno od stavka 1. ovoga članka, carinski službenik može se ponovno kandidirati na natječaj za rad u inozemstvu i prije isteka roka od tri godine od dana povratka s rada u inozemstvu, ako mu je iz objektivnih razloga prekinut rad u inozemstvu prije isteka ugovorenog roka ili kada je to u interesu Carinske uprave.

Upućivanje carinskog službenika uz mirovanje prava i obveza iz državne službe

Članak 14.

(1) Carinski službenik koji želi ostvariti prava iz ovoga Pravilnika, a koji je pribavio suglasnost iz članka 5. ovoga Pravilnika, može se prijaviti na natječaj za rad u međunarodnoj instituciji, stranoj carinskoj administraciji, stručnoj organizaciji i tijelu ili agenciji Europske unije.

(2) Carinski službenik iz stavka 1. ovoga članka uputit će se na rad u inozemstvo uz mirovanje prava i obveza iz državne službe.

Članak 15.

(1) U slučaju iz članka 14. ovoga Pravilnika, nakon što Carinska uprava zaprimi obavijest međunarodne institucije, strane carinske administracije, stručne organizacije i tijela ili agencije Europske unije o izboru carinskog službenika, ravnatelj donosi rješenje o mirovanju prava i obveza iz državne službe za vrijeme trajanja mandata u međunarodnoj instituciji, organizaciji ili tijelu Europske unije.

(2) U slučaju da međunarodna institucija, strana carinska administracija, stručna organizacija i tijelo ili agencija Europske unije prije isteka mandata ponudi carinskom službeniku produljenje mandata, carinski službenik, ukoliko namjerava prihvatiti produljenje mandata, prethodno mora zatražiti suglasnost iz članka 5. ovoga Pravilnika za produljenje mandata.

Prava po povratku s rada

Članak 16.

(1) Po povratku s rada u inozemstvu, carinski službenik iz članka 15. ovoga Pravilnika rasporedit će se na slobodno radno mjesto za koje ispunjava propisane uvjete.

(2) Carinski službenik dužan je najmanje 30 dana prije isteka roka utvrđenog rješenjem iz članka 15. stavka 1. ovoga Pravilnika o svom povratku na rad obavijestiti ustrojstvenu jedinicu nadležnu za upravljanje ljudskim potencijalima u Središnjem uredu, Carinskoj upravi.

(3) Carinski službenik može se na osobni zahtjev zbog opravdanih razloga vratiti na rad u Carinsku upravu i prije isteka roka utvrđenog rješenjem iz članka 15. ovoga Pravilnika.

Posebne odredbe
 Carinski časnik za vezu

Članak 17.

Carinski službenik može se uputiti na rad kao carinski časnik za vezu u Agenciju Europske unije za suradnju tijela za izvršavanje zakonodavstva – Europol radi učinkovite suradnje i razmjene operativnih i strateških informacija između Ministarstva financija, Carinske uprave u Republici Hrvatskoj i Agencije.

Članak 18.

Rad carinskog časnika za vezu temelji se na Uredbi (EU) 2016/794 Europskog parlamenta i Vijeća Europske unije od 11. svibnja 2016.

Članak 19.

(1) Odluku o potrebi upućivanja carinskog časnika za vezu u Agenciju donosi ministar financija, na prijedlog ravnatelja Carinske uprave.

(2) Odluka iz stavka 1. ovoga članka temelji se na sljedećim kriterijima:

– odredbama međunarodnog pravnog akta ratificiranog u Republici Hrvatskoj,

– strateškoj odluci Ministarstva financija o potrebi Carinske uprave za učinkovitom suradnjom s Agencijom,

– analizi sigurnosnih i drugih društvenih događaja koji utječu na stanje u Republici Hrvatskoj,

– posebnim potrebama Ministarstva financija, Carinske uprave,

– sigurnosnim izazovima u međunarodnom okruženju koji utječu na stanje sigurnosti u Republici Hrvatskoj,

– uzajamnom interesu za suradnju Agencije i Republike Hrvatske.

Uvjeti i postupak prijave

Članak 20.

Carinski službenik može se kandidirati za carinskog časnika za vezu ako ispunjava sljedeće uvjete:

– razina obrazovanja 7.1.sv ili 7.1.st HKO-a, odgovarajuće znanje i radno iskustvo od najmanje 7 godina u obavljanju carinskih poslova,

– ocijenjen je za posljednju godinu najmanje ocjenom »naročito uspješan«,

– nije kažnjavan niti u kaznenom postupku, niti u disciplinskom postupku za teže povrede službene dužnosti, niti se protiv njega vodi kazneni postupak, niti postupak zbog teže povrede službene dužnosti,

– izvrsno znanje engleskog jezika u govoru i pismu.

Interni poziv

Članak 21.

(1) Radi odabira carinskih službenika, kandidata za carinskog časnika za vezu, nadležna ustrojstvena jedinica za ljudske poten­cijale raspisuje interni poziv.

(2) Interni poziv iz stavka 1. ovoga članka mora sadržavati:

– opis poslova koje će carinski časnik za vezu obavljati,

– uvjete koje kandidat mora ispunjavati,

– planirani datum upućivanja,

– vrijeme na koje se upućuje,

– rok i adresu za podnošenje prijave.

(3) Kandidat mora prijavu na interni poziv iz stavka 1. ovoga članka podnijeti pisanim putem u roku te priložiti životopis na engleskom jeziku.

Članak 22.

(1) Nadležna ustrojstvena jedinica za ljudske potencijale razmatra dostavljene prijave i utvrđuje da li kandidati ispunjavaju uvjete iz članka 20. ovoga Pravilnika.

(2) Pisanu provjeru znanja engleskog jezika i razgovor s kandidatom na engleskom jeziku provodi Povjerenstvo za odabir kandidata.

(3) Prijave s dokumentacijom iz stavka 1. ovoga članka nadležna ustrojstvena jedinica dostavlja Povjerenstvu za odabir kandidata.

Povjerenstvo

Članak 23.

(1) Povjerenstvo za odabir kandidata (u daljnjem tekstu: Povjerenstvo) imenuje ravnatelj Carinske uprave.

(2) Povjerenstvo iz stavka 1. sastoji se od predsjednika Povjerenstva i dva člana, od kojih je jedan član nadležni pomoćnik ravnatelja za europske poslove i međunarodnu suradnju.

Članak 24.

(1) Povjerenstvo za odabir kandidata obavlja strukturirani razgovor koji obuhvaća:

– poznavanje relevantnih propisa Republike Hrvatske,

– poznavanje europskog i međunarodnog prava,

– poznavanje područja međunarodne carinske suradnje,

– sposobnost prilagođavanja kompleksnim i otežanim situacijama koje mogu nastati za vrijeme rada u inozemstvu,

– sposobnost uspostavljanja kontakata, vođenja pregovora, odgovarajućeg prosuđivanja

– sklonost timskom radu,

– snalažljivost i sposobnost pronalaženja optimalnog rješenja u nesvakidašnjim situacijama,

– sposobnost prilagođavanja posebnim uvjetima međunarodnog okruženja.

(2) Po obavljenom razgovoru iz stavka 1. ovoga članka svaki član Povjerenstva ocjenjuje kandidata ocjenom od najmanje 1 do najviše 10.

Rang-lista kandidata

Članak 25.

Povjerenstvo iz članka 23. ovoga Pravilnika utvrđuje rang-listu kandidata prema ukupnom broju bodova na razgovoru i rezultatima testiranja engleskog jezika i sastavlja rang-listu koju dostavlja ravnatelju Carinske uprave s izvješćem.

Članak 26.

Kandidat koji je ostvario najbolje rezultate upućuje se na liječnički pregled radi utvrđivanja potrebne psihičke i tjelesne zdravstvene sposobnosti.

Članak 27.

Odluku o izboru carinskog časnika za vezu donosi ministar financija na prijedlog ravnatelja Carinske uprave.

Ugovor

Članak 28.

Ministarstvo financija, Carinska uprava sklapa Ugovor s carinskim časnikom za vezu kojim se utvrđuju prava i obveze carinskog službenika.

Plan aktivnosti

Članak 29.

(1) U svrhu uspješne pripreme i pravodobnog upućivanja carinskog časnika za vezu na rad u Agenciju provode se sljedeće aktivnosti:

– akreditacijski postupak i dodjela diplomatskog zvanja,

– zaključivanje police osiguranja u slučaju nezgode,

– osiguravanje zdravstvene zaštite,

– osiguravanje putne isprave i drugih dokumenata,

– materijalno-tehničko opremanje,

– pripreme za djelovanje u Agenciji.

(2) Koordinaciju aktivnosti pripreme i upućivanja carinskog časnika za vezu na rad u Agenciju provodi ustrojstvena jedinica nadležna za europske i međunarodne poslove.

(3) U trenutku upućivanja na rad u Agenciju, carinski službenik mora posjedovati uvjerenje o obavljenoj sigurnosnoj provjeri za pristup klasificiranim podacima.

Akreditacijski postupak i dodjela diplomatskog zvanja

Članak 30.

(1) Na temelju Odluke o izboru carinskog časnika za vezu Ministarstvo financija će obavijestiti ministarstvo nadležno za vanjske i europske poslove o osobi koja se upućuje kao carinski časnik za vezu na rad u Agenciju s prijedlogom o postavljenju u određeno diplomatsko zvanje.

(2) Carinski časnik za vezu za vrijeme trajanja rada može imati diplomatsko zvanje: prvi tajnik, savjetnik ili ministar savjetnik ­ovisno o godinama staža i radnom iskustvu na poslovima carinskog službenika, stupnju obrazovanja, osobnom carinskom zvanju, težini poslova koje će obavljati, kao i drugim specifičnostima koje utječu na profesionalno i kvalitetno obavljanje poslova, što je potrebno obrazložiti u prijedlogu iz stavka 1. ovoga članka.

(3) Na temelju prijedloga iz stavka 1. ovoga članka, ministar nadležan za vanjske i europske poslove donosi odgovarajuću odluku o postavljenju u diplomatsko zvanje.

(4) Ministarstvo nadležno za vanjske i europske poslove notificirat će carinskog časnika za vezu kod nadležnog tijela za vanjske poslove države primateljice.

Vrijeme na koje se upućuje

Članak 31.

(1) Carinski časnik za vezu upućuje se na rad u Agenciju na vrijeme od jedne godine.

(2) Po isteku ugovornog razdoblja iz stavka 1. ovoga članka, mandat se može produžiti za tri godine.

(3) Iznimno od stavka 1. i 2. ovoga članka, ako postoji potreba službe ili drugi opravdan razlog, rad carinskog časnika za vezu može se produžiti na vrijeme od još jedne godine, o čemu odluku donosi ministar financija na prijedlog ravnatelja Carinske uprave.

Opseg djelovanja

Članak 32.

(1) Način i opseg djelovanja carinskog časnika za vezu temelji se na pozitivnim propisima te odredbama važećih bilateralnih i multi­lateralnih međunarodnih ugovora u Republici Hrvatskoj.

(2) Carinski časnik za vezu koji se upućuje na rad dužan je poštivati pravni poredak države primateljice te poštivati Bečku konvenciju o diplomatskim odnosima.

(3) Carinski časnik za vezu dužan je poštivati pravila ponašanja, komunikacije i ostalih standarda u državnoj službi propisanih Kodeksom profesionalne etike službenika Ministarstva financija, Carinske uprave i Etičkim kodeksom državnih službenika i namještenika te čuvati ugled Republike Hrvatske.

(4) Carinski časnik za vezu u državi primateljici ne primjenjuje carinske ovlasti.

Djelokrug poslova

Članak 33.

Carinski časnik za vezu:

– zastupa interese hrvatske carinske službe,

– uspostavlja, potiče i razvija međunarodnu carinsku suradnju,

– sudjeluje na radnim sastancima i prijemima u državi primateljici, posreduje prilikom pripreme za radni posjet carinskog izaslanstva,

– dogovara djelovanje, prikuplja, analizira, vrednuje i razmjenjuje informacije potrebne za postupanje Carinske uprave,

– prati stanje sigurnosti te pribavlja i razmjenjuje informacije za potporu provedbe izvida prijevarnih radnji od strane Carinske uprave u cilju otkrivanja, sprječavanja i suzbijanja prekršajnih i kaznenih djela u kojim postupcima se provode dokazne radnje u prekršajnom i kaznenom postupku iz nadležnosti Carinske uprave,

– prati stanje sigurnosti te pribavlja i razmjenjuje informacije o događajima koji mogu utjecati na stanje sigurnosti u Republici Hrvatskoj poduzimajući sve potrebne aktivnosti u svrhu suzbijanja svih oblika i modaliteta obavljanja gospodarskih aktivnosti ili transakcija na načine koji odstupaju od legitimnih normi (»siva ekonomija«) i s time povezane pojave porezne evazije, kao i svih oblika krijumčarenja, pranja novca i kažnjivih ponašanja s fiskalnim posljedicama iz nadležnosti Carinske uprave,

– pomaže u postupku međunarodne pravne pomoći u kaznenim predmetima i po potrebi pomaže drugim tijelima za provedbu zakona,

– sudjeluje i savjetuje pri pružanju materijalno-tehničke pomoći,

– sudjeluje i savjetuje pri obrazovanju, usavršavanju i ospo­sobljavanju iz svog djelokruga rada,

– sudjeluje na konferencijama, radnim i strukovnim susretima

– prima i razmjenjuje službene dokumente, pravne akte i stručnu literaturu u vezi s carinskim postupanjem,

– razmjenjuje informacije i iskustva s područja rada,

– razmjenjuje informacije s carinskim časnicima za vezu drugih država,

– razmjenjuje informacije s drugim hrvatskim predstavništvima u inozemstvu.

Zdravstvena zaštita

Članak 34.

(1) Carinski časnik za vezu za vrijeme trajanja rada te članovi njegove uže obitelji koji borave s njim u inozemstvu imaju pravo na zdravstvenu zaštitu.

(2) Djeca osoba iz stavka 1. ovoga članka zadržavaju status člana obitelji do kraja redovnog obrazovanja, odnosno najdulje do navršene 26. godine života.

Razina zdravstvene zaštite u državi primateljici

Članak 35.

(1) Osobama iz članka 34. stavka 1. ovoga Pravilnika osigurava se pravo na korištenje zdravstvene zaštite u inozemstvu koja se ne može odgoditi do povratka u Republiku Hrvatsku.

(2) Osobe iz članka 34. stavka 1. ovoga Pravilnika, u slučaju potrebe dugotrajnog liječenja, odnosno liječenja koje izaziva velike troškove za Ministarstvo, obvezne su s navedenim upoznati nadležne službe Ministarstva, radi ocjenjivanja potrebe povratka ili dolaska na liječenje u Republiku Hrvatsku.

Korištenje bolovanja u diplomatskoj misiji

Članak 36.

Carinski časnik za vezu koji je na radu obvezan je prijaviti bolovanje te dostaviti obavijest o početku i završetku bolovanja ustrojstvenoj jedinici nadležnoj za europske i međunarodne poslove i nadležnoj ustrojstvenoj jedinice za ljudske potencijale.

Putna isprava i drugi dokumenti

Članak 37.

(1) Carinskom časniku za vezu i članovima njegove uže obitelji ako s njim trajno borave u inozemstvu, ministarstvo nadležno za vanjske i europske poslove, izdat će diplomatsku putovnicu, sukladno odredbama Zakona o putnim ispravama hrvatskih državljana.

(2) Po povratku s rada putnu ispravu iz stavka 1. ovoga članka carinski časnik za vezu predaje ministarstvu nadležnom za vanjske i europske poslove.

Materijalno-tehničko opremanje

Članak 38.

(1) Carinski časnik za vezu oprema se materijalno-tehničkim sredstvima u skladu s potrebama poslova koje će obavljati u Agenciji.

(2) Carinski časnik za vezu za vrijeme trajanja rada, ima pravo na naknadu troškova uporabe materijalno-tehničkih sredstava, troškova uporabe sredstava za komunikaciju, kao i pravo na naknadu svih troškova nastalih za potrebe službe za vrijeme trajanja rada u inozemstvu.

(3) Službeno vozilo te druga materijalno-tehnička sredstva koja su carinskom časniku za vezu potrebna za obavljanje poslova osigurava Carinska uprava.

(4) Odluku o pravu na korištenje službenog vozila carinskom časniku za vezu donosi ravnatelj Carinske uprave.

Pripreme

Članak 39.

Priprema carinskog časnika za vezu obuhvaća:

– upoznavanje s operativnim planom, ovlaštenjima, mandatom i zadaćama koje će obavljati,

– informiranje o državi i sigurnosnim prilikama u državi u koju se upućuje,

– upoznavanje s osnovama diplomatskog protokola i pravilima ponašanja u državi u koju se upućuje,

– upoznavanje s načinom komuniciranja s Ministarstvom i diplomatskim predstavništvom Republike Hrvatske nadležnim za državu primateljicu.

Nalog za službena putovanja

Članak 40.

(1) Za sva službena putovanja carinski časnik za vezu mora imati putni nalog.

(2) Putni nalog iz stavka 1. ovoga članka priprema ustrojstvena jedinica nadležna za europske i međunarodne poslove.

Prava iz radnog odnosa

Članak 41.

(1) Carinski časnik za vezu za vrijeme trajanja rada u Agenciji smatra se članom diplomatskog osoblja te ima sva prava dodijeljenog mu diplomatskog zvanja sukladno važećoj Uredbi o plaćama, dodacima i naknadama u službi vanjskih i europskih poslova.

(2) Carinski časnik za vezu za vrijeme trajanja rada u Agenciji ima pravo na plaću radnog mjesta s kojeg je upućen te pravo na razliku plaće do iznosa plaće dodijeljenog diplomatskog zvanja sukladno Uredbi iz stavka 1. ovoga članka.

(3) Carinski časnik za vezu za vrijeme trajanja rada ostvaruje sva prava iz radnog odnosa sukladno propisima o državnim službenicima.

(4) Prava iz stavka 2. ovoga članka ostvaruju se danom stupanja na rad u Agenciju, a ukupni iznos se isplaćuju mjesečno, na račun carinskog časnika za vezu.

Odsutnost s rada

Članak 42.

(1) Carinski časnik za vezu dužan je svaku odsutnost s rada prethodno javiti šefu diplomatske misije i ustrojstvenoj jedinici nadležnoj za europske i međunarodne poslove.

(2) Prilikom svakog dolaska u Republiku Hrvatsku carinski časnik za vezu dužan se javiti ustrojstvenoj jedinici nadležnoj za europske i međunarodne poslove.

Nadzor

Članak 43.

Nadzor nad operativnim radom carinskog časnika za vezu i nadzor nad strateškim i ostalim aktivnostima, korištenje financijskih i materijalno-tehničkih sredstava provodi ustrojstvena jedinice nadležna za europske i međunarodne poslove.

Izvješćivanje i komuniciranje

Članak 44.

(1) Carinski časnik za vezu za vrijeme trajanja rada u Agenciji o svim svojim operativnim aktivnostima dužan je redovito izvještavati ravnatelja Carinske uprave.

(2) O provođenju strateških aktivnosti i projekata s Agencijom, carinski časnik za vezu dužan je izvijestiti ustrojstvenu jedinicu nadležnu za europske i međunarodne poslove, koja će prije davanja upute o daljnjem postupanju obavijestiti ravnatelja Carinske uprave.

(3) Carinski časnik za vezu, za vrijeme trajanja podnosi redovito mjesečno izvješće o svom radu, najkasnije do 10. u mjesecu za prethodni mjesec.

(4) Carinski časnik za vezu, za vrijeme trajanja rada podnosi redovito godišnje pisano izvješće o svom radu, najkasnije do 20. siječnja tekuće godine za prethodnu godinu.

(5) Izvješća iz stavka 3. i 4. ovoga članka podnose se ravnatelju Carinske uprave i ustrojstvenoj jedinici nadležnoj za europske i međunarodne poslove.

Članak 45.

(1) Carinski časnik za vezu za vrijeme trajanja rada u Agenciji bez odgode će izvijestiti ustrojstvenu jedinicu nadležnu za europske i međunarodne poslove i nadležnu ustrojstvenu jedinicu obavještajne poslove, Zapovjedno komunikacijski centar, šefa diplomatskog predstavništva Republike Hrvatske o svim izvanrednim sigurnosnim događanjima.

(2) O događajima iz stavka 1. ovoga članka odmah će se izvijestiti ravnatelj Carinske uprave.

Konzultacije

Članak 46.

(1) Carinski časnik za vezu za vrijeme trajanja rada u Agenciji može biti pozvan u Republiku Hrvatsku na konzultacije ili zatražiti suglasnost za dolazak u Republiku Hrvatsku radi obavljanja konzultacija.

(2) Poziv na konzultacije iz stavka 1. ovoga članka carinskom časniku za vezu upućuje ustrojstvena jedinica nadležna za europske i međunarodne poslove.

Prestanak rada u inozemstvu

Članak 47.

(1) Carinskom časniku za vezu rad prestaje:

– istekom ugovorenog roka,

– raskidom ugovora,

– sporazumom između ugovornih stranaka.

(2) Ministarstvo financija će jednostrano raskinuti ugovor ako:

– Agencija zatraži opoziv carinskog službenika,

– je to neophodno potrebno zbog funkcioniranja Carinske uprave,

– su prestale potrebe iz članka 19. ovoga Pravilnika,

– carinski službenik zbog zdravstvenih razloga nije u mogućnosti obavljati poslove radi kojih je upućen na rad u Agenciju,

– je protiv carinskog službenika pokrenut disciplinski postupak zbog teže povrede službene dužnosti,

– je protiv carinskog službenika pokrenut kazneni postupak za kazneno djelo za koje se progoni po službenoj dužnosti,

– carinskom službeniku prestane državna služba ili

– carinski službenik ne izvršava ugovorne obveze.

(3) Raskid ugovora može iz opravdanih razloga zatražiti i carinski službenik.

Povratak

Članak 48.

Carinski časnik za vezu u roku od 30 dana od dana povratka s rada iz Agencije obavlja zaključne aktivnosti, i to:

– podnosi zaključno pisano izvješće o svom radu,

– obavlja završni obračun primljenih novčanih sredstava,

– vraća materijalno-tehnička sredstva koja je zadužio za rad.

Raspored

Članak 49.

Po povratku s rada iz Agencije carinski službenik rasporedit će se na slobodno radno mjesto za koje ispunjava propisane uvjete.

Prijelazne i završne odredbe

Članak 50.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-01/26
 Urbroj: 513-02-1820/9-26-16
 Zagreb, 5. veljače 2026.

Potpredsjednik
 Vlade Republike Hrvatske
 i ministar financija
 dr. sc. Tomislav Ćorić, v. r.